送計敏夫赴闕
作者：郭印
朝代：宋

paragraphs: 衣冠半知識，喜君天下士。
奥學滄溟深，高談風雨駛。
胸中富經綸，憂國心屢痞。
誓言排閶闔，開口獻天子。
時絀道不伸，倦懷歸故里。
盤礴曾幾時，九天飛詔旨。
春風飽征帆，一葦吳江水。
見晚上應嗟，使華聊復爾。
丞相君之甥，風流酷相似。
彤陛看摩肩，笑談銷敵壘。
君家有世臣，名實耀國史。
奇謀付子孫，鞭笞餘馬箠。
行增前德光，更雪中朝耻。
事成豈因人，碌碌焉能比。
我昔綴僚末，高山日仰止。
窮達兩懸殊，星辰視泥滓。
平生白眼多，君獨掛牙齒。
更須假扶摇，南溟將一徙。